《题宣义池亭》
唐代·姚合

春入池亭好，风光暖更鲜。寻芳行不困，逐胜坐还迁。

细草乱如发，幽禽鸣似弦。苔文翻古篆，石色学秋天。

花落能漂酒，萍开解避船。暂来还愈疾，久住合成仙。

迸笋支阶起，垂藤压树偏。此生应借看，自计买无钱。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。